  Наталья Тетерина 9-тӥ тулыспалэ Дэри ёросысь Пероггуртын выль спортогъетэз сӥё-дано усьтозы. Кызьы ивортэ элькунысь Спортъя министерстволэн пресс-службаез, объектэз кун но ужбергатон ласянь валче вылысь ужанъя ӵектос улсын пуктӥзы. Ужбергатӥсьёс ӵектослы 200 миллион манетлэсь ятыр коньдон висъязы. Выль объектын бассейн Уянъя калыккуспо федерацилэн куронъёсызъя лэсьтэмын: кузьдалаез 25 метр, пасьталаез 16 метр (6 чур), вӧлдэтлэн ӝуждалаез 12 метр. Озьы ик спортэн вырисьёс понна тренировочной но тренажёрной залъёс, сиськонни но дӥсез воштон висъетъёс ужалозы. Нуналаз татын 2 но ӝыны сюрс адями мугорзэ кыдатыны быгатоз. Абонементъя занятиос сяна, выль огъетын ӵошатсконъёс радъяськозы. Та мерлыклы чаклам ужбергатон. Элькунын уянэз азинтон спортогъетэн кивалтӥсьёзлы тунсыко луэ, соин ик Удмурт Элькунысь уянъя федерациен валче ужалозы Наталья Гольцова, Удмуртиысь физкультурая, спортъя но егитъёсын ужан политикая министрПусъём, нырысетӥез вожвылъяськон — спортсменъёс, ветеранъёс но уяны яратӥсьёс пӧлын усьтэм элькун ӵошатсконъёс — спортогъетэз усьтон нуналэ ик чакламын. Отчы пыриськыны 70-лэсь ятыр адями мылкыдзэ вераз ни. Соос пӧлын спортъя мастеръёс Рамиля Нигматуллина, Роман Уланов, Вадим Шалаев, Россилэн ветеранъёс пӧлын чемпионка Нина Александрова. Озьы ик калыккуспо классъем спортъя мастеръёс Екатерина Торошина но Иван Сорокин пыриськозы шуыса чаклало.  Спортогъетэз но ӵошатсконъёсты сӥё-дано усьтон 10 часын кутскоз.  Тегъёс: Спорт Удмуртия Дэри спортъяминистерство уян НатальяГольцова  